ОБРАЗЛОЖЕЊЕ

Правни основ за измену Одлуке о утврђивању висине накнаде за обављaње послова обједињене наплате за комунално-стамбене услуге, које плаћају јавна и јавно комунална предузећа ("Службени лист Града Ниша", број 94/2006, 10/2015 и 108/2020) садржан је у члану 37. став 1. тачка 7. Статута Града Ниша („Службени лист Града Ниша“, број 88/2008, 143/2016 и 18/2019) којим је прописано да Скупштина Града, у складу са законом доноси прописе и друге опште акте, као и у члану 8. Одлуке о оснивању Јавног комуналног предузећа за обједињену наплату комуналних, стамбених и других услуга и накнада (''Службени лист Града Ниш'', број 145/2016- пречишћен текст), којим је прописано да ЈКП "Обједињена наплата" Ниш стиче средства за обављање делатности од накнаде за извршене услуге, да висина накнаде за извршене услуге зависи од процента наплате и одређује се уговором између овог и других предузећа и установа у чије име и за чији рачун врши наплату комуналних, стамбених и других услуга и накнада и да, уколико се у року од 30 дана од дана ступања на снагу Одлукe о допуни Одлуке о оснивању Јавног комуналног предузећа за обједињену наплату комуналних, стамбених и других услуга и накнада (''Службени лист Града Ниша'', број 86/2005 ) не закључи поменути уговор, висину накнаде утврдиће Скупштина Града Ниша.

Изменама Одлуке о утврђивању висине накнаде за обављaње послова обједињене наплате за комунално-стамбене услуге, које плаћају јавна и јавно комунална предузећа ("Службени лист Града Ниша", број 94/2006, 10/2015 и 108/2020) приступило се у складу са захтевом ЈКП ''Медиана'' Ниш, број 15473 од 11.06.2021. године, за доношење одлуке о измени процента за извршену услугу наплате коју врши ЈКП ''Обједињена наплата'' Ниш у своје име, а за рачун ЈКП ''Медиана'' Ниш. Важећом Одлуком утврђена је висина накнаде у износу од 7,33% од наплаћеног износа, а сада се предлаже смањење, тако да висина накнаде буде утврђена на 6,34%. Као разлог за промену висине накнаде навели су промену цена сакупљања и одвожења комуналног отпада од 01.05.2021. године, као и чињеницу да овом променом цене нису настали нови трошкови ЈКП ''Обједињена наплата'' Ниш, а предложеним процентом висине накнаде обезбеђен је исти износ прихода који би ово предузеће остваривало у будућем периоду. ЈКП ''Обједињена наплата'' Ниш је дописом, број 00-3431 од 16.06.2021. године, обавестила Градску управу за комуналне делатности и инспекцијске послове да је, након анализе наплате, а узимајући у обзир и промену цене за сакупљање и одвожење комуналног отпада, сагласна да се смањи висина накнаде на 6,34% и то од укупно наплаћеног износа за сакупљање и одвожење комуналног отпада, димничарске услуге, чишћење зграда и одлагање комуналног отпада.

Такође, ЈКП ''Наиссус'' Ниш је захтевом број 24824/1 од 10.08.2021. године тражило измену постојеће Одлуке, у делу процента за извршену услугу наплате коју ЈКП ''Обједињена наплата'' Ниш врши за рачун овог предузећа и предложило да се постојећа висина накнаде од 4,98% од наплаћеног износа смањи на 4,10%. Разлог измене процента је промена цена услуга испоруке воде и одвођења отпадних вода почев од 01.06.2021. године. Наведеном изменом цене нису настали нови трошкови за ЈКП ''Обједињена наплата'' Ниш и обезбеђен је исти износ прихода који ће ово предузеће остварити у планираном у односу на претходни период. ЈКП ''Обједињена наплата'' Ниш се дописом број 00-4809 од 16.08.2021. године сагласила са предлогом од 4,10%.

Имајући у виду наведено, Градска управа за комуналне делатности и инспекцијске послове израдила је Нацрт одлуке о изменама Одлуке о утврђивању висине накнаде за обављaње послова обједињене наплате за комунално-стамбене услуге, које плаћају јавна и јавно комунална предузећа.

На наведени нацрт Одлуке прибављено је Мишљење Градске управе за органе Града и грађанска стања број 2073-1/2021-08 од 17.08.2021. године.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

В.Д. НАЧЕЛНИКА

Ненад Николић